*Príloha č. 7*

**Príklady oprávnených a neoprávnených ostatných nákladov pre účely dopytovo – orientovaných projektov**

*Riadiaci orgán pre operačný program Efektívna verejná správa (ďalej len „RO pre OP EVS“) v súlade s čl. 68b ods. 1 Nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie “) umožňuje aplikáciu paušálnej sadzby na krytie ostatných nákladov projektu ako ich podielu na priamych nákladoch na zamestnancov až do výšky 40 % z uvedenej základne.*

*V súvislosti s §16a „Zjednodušené vykazovanie výdavkov“ odsek 3 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len “zákon o príspevku poskytovanom z EŠIF”) poskytovateľ pri výkone kontroly splnenia podmienok oprávnenosti výdavkov overuje najmä dosiahnutie výstupov alebo uskutočnenie procesov, pričom uvedeným konaním nie je dotknuté právo poskytovateľa v odôvodnených prípadoch[[1]](#footnote-2) overiť ďalšie skutočnosti súvisiace s projektom.*

*Poskytovateľ neoveruje výdavky, ktorými sú ostatné náklady skutočne vynaložené prijímateľom.*

*V súvislosti s §16a „Zjednodušené vykazovanie výdavkov“ odsek 5 zákona o príspevku poskytovanom z EŠIF je povinný prijímateľ pri realizácii ostatných nákladov dodržiavať podmienky vyplývajúce z osobitných predpisov[[2]](#footnote-3).*

***Uplatniteľné priame náklady na zamestnancov pri aplikovaní paušálnej sadzby sú určené výzvou!***

Nezáväzné príklady oprávnených ostatných nákladov:

Nepriame osobné výdavky prijímateľa (partnera) RO pre OP EVS pre účely využívania postupov v zmysle s čl. 68b ods. 1 všeobecného nariadenia považuje výdavky, ktoré súvisia s výkonom týchto činností:

* právne poradenstvo (napr. spisovanie listín o právnych úkonoch, spracúvanie právnych rozborov),
* publicita a informovanosť projektu,
* vedenie účtovníctva,
* vedenie agendy personalistiky a miezd,
* verejného obstarávania (vrátane prieskumu trhu),
* obslužné činnosti (upratovanie, čistenie, rozmnožovanie materiálov a pod.),
* opravy a údržbu majetku využívaného pre účely projektu,
* vedenie vozidla využívaného personálom projektu,
* kontrola a odborný dohľad (vrátane riadenia organizácie).

Všetky výdavky, ktoré nespĺňajú podmienku zaradenia do kategórie priamych výdavkov na vlastných zamestnancov prijímateľa (partnera) budú zaradené do kategórie „ostatné výdavky“. Okrem vyššie definovaných nepriamych personálnych výdavkov prijímateľa (partnera) ide o nasledovné typy výdavkov:

* výdavky na obstaranie služieb:
  + externé služby súvisiace s publicitou a informovanosťou spojenou s realizáciou projektu,
  + externé vedenie účtovníctva,
  + externé vedenie agendy personalistiky a miezd,
  + externé zabezpečenie verejného obstarávania, prieskumu trhu,
  + externé zabezpečenie hygieny (upratovanie, čistenie a pod.),
  + externé zabezpečenie opráv a údržby majetku využívaného pre účely projektu,
  + externé zabezpečenie prepravy tovaru a osôb, okrem osôb cieľovej skupiny a odborného personálu (napr. lektorov),
  + externé zabezpečenie kontroly a odborného dohľadu,
  + externé zabezpečenie právneho poradenstva,
* bežné výdavky na obstaranie majetku,
* ostatné výdavky:
  + prenájom zariadenia/vybavenia a priestorov, ktoré sú využívané na účely projektu,
  + všetky výdavky súvisiace s publicitou a informovanosťou spojenou s realizáciou projektu, napr. propagačné predmety a letáky, tlačové konferencie o projekte (vrátane občerstvenia, prenájmu priestorov a pod.), publikovaním článkov o projekte, televíznych a rozhlasových relácií a pod.,
  + poštovné a telekomunikačné poplatky,
  + ceniny (poštové známky a kolky, stravné poukážky pre zamestnancov vykonávajúcich činnosti pre projekt),
  + cestovné náhrady pre zamestnancov vykonávajúcich činnosti pre projekt,
  + výdavky na prevádzku vozidla využívaného pri vykonávaní činnosti pre projekt,
  + výdavky na energie ako sú voda, plyn, elektrická energia a pod., ktoré vznikli v súvislosti s vykonávanými činnosťami pre projekt,
  + odpisy majetku využívaného pri činnostiach projektu,
  + výdavky na obstaranie spotrebného tovaru a prevádzkového materiálu (papier, písacie potreby, čistiace prostriedky a pod.),
  + výdavky na úhradu poplatkov, napr. notárskych, správnych, bankových poplatkov,
  + výdavky na poradenstvo (právne, daňové, účtovné a pod.),
  + poistenie majetku,
  + správa informačných systémov.

RO pre OP EVS overuje realizáciu aktivít projektu, plnenie stanovených cieľov a merateľných ukazovateľov projektov, pri ktorých sa uplatňujú procesy zjednodušeného vykazovania výdavkov prostredníctvom štandardných postupov definovaných v platnej a účinnej verzii Manuálu procedúr RO pre OP EVS (časť 4.4 Realizácia projektov - Monitorovanie projektov, Kontrola projektov). Projekty sú v zmysle platných postupov MP RO pre OP EVS v priebehu implementácie posudzované prostredníctvom Rozhodovacieho modelu pre vyhodnotenie rizikovosti projektu a priebežne zaraďované do plánu výkonu finančnej kontroly na mieste. Zistenie nesúladu medzi plánovaným naplnením hodnôt merateľných ukazovateľov a skutočným stavom napĺňania môže mať za následok pomerné krátenie reálne vykazovaných priamych výdavkov a nim zodpovedajúcej pomernej časti ostatných výdavkov určených paušálnou sadzbou v zmysle postupov definovaných v aktuálnej verzii Príručky pre prijímateľa OP EVS (časť 2.2 Monitorovanie projektu).

Neoprávnené výdavky v rámci realizácie ostatných nákladov v paušálnej sadzbe sú najmä:

* + ostatné náklady zrealizované v rozpore so záväznými právnymi predpismi EÚ a SR;
  + ostatné náklady predstavujúce úroky z dlžných súm;
  + ostatné náklady predstavujúce daň z pridanej hodnoty (DPH) v prípade, že prijímateľ má nárok na jej odpočet na vstupe. Nárok na odpočet je vymedzený zákonom č. 222/2004 Z. z. o dani z pridanej hodnoty (ďalej len „zákon o DPH“). Oprávnená DPH sa vzťahuje len k plneniam, ktoré sú považované za oprávnené. V prípade, ak je výdavok oprávnený iba čiastočne, daň z pridanej hodnoty vzťahujúca sa k tomuto výdavku je oprávneným výdavkom v rovnakom pomere. Akákoľvek činnosť vykonávaná počas realizácie projektu, resp. po jeho ukončení súvisiaca s nadobudnutím/zhodnotením majetku z prostriedkov EŠIF, ktorá bude potenciálne generovať zdaniteľné príjmy (napr. vedecko-výskumná činnosť za odplatu) zakladá prijímateľovi povinnosť odvádzať DPH, t. j. vznikne povinnosť prijímateľa uplatňovať voči daňovému úradu odpočet dane. V takomto prípade bude DPH (uhradená v rámci implementácie projektu ako oprávnený výdavok) spätne za obdobie realizácie projektu považovaná za neoprávnenú v rozsahu aktivít, z ktorých plynú zdaniteľné príjmy;
  + ostatné náklady predstavujúce nákup infraštruktúry[[3]](#footnote-4), nehnuteľností a pozemkov;
  + ostatné náklady sankčného charakteru vrátane súvisiacich výdavkov (pokuty, penále, vrátane zmluvných, výdavky na trovy konania a pod.);
  + ostatné náklady zrealizované v rozpore z podmienkou, že pokiaľ oprávnené aktivity projektov tak, ako sú stanovené výzvou nie sú poskytovaním štátnej pomoci (napr. vyplývajúce zo schém štátnej pomoci/pomoci de minimis) a teda vo vzťahu k oprávneným aktivitám projektu sa neuplatňujú pravidlá štátnej pomoci, musí žiadateľ (ak je relevantné aj partner) dodržať nasledujúce skutočnosti (pravidlá):
* nenávratný finančný príspevok (verejné financie) poskytnutý prostredníctvom takejto výzvy je možné použiť len na realizáciu oprávnených aktivít podľa výzvy (spravidla na území Slovenskej republiky),
* oprávnené výdavky projektu sa účelovo viažu na realizáciu oprávnených, resp. obdobných aktivít ako oprávnených pre projekt,
* ak subjekt žiadateľa (ak je relevantné aj partnera) vykonáva v rámci svojej činnosti aj iné aktivity (t.j. mimo realizácie tohto projektu) musí zabezpečiť, že nenávratný finančný príspevok (verejné financie) poskytnutý prostredníctvom takejto výzvy na realizáciu ostatných nákladov v rámci oprávnených aktivít projektu nebudú použité na financovanie inej, najmä hospodárskej činnosti, t.j. subjekt je povinný zabezpečiť oddelenie činností,
* v prípade ak realizácia oprávnených aktivít na základe poskytnutého nenávratného finančného príspevku (verejné financie) bude zabezpečená prostredníctvom tretích strán (tretích subjektov), je žiadateľ (ak je relevantné aj partner) povinný zabezpečiť obstaranie tovarov, služieb, stavebných prác a súvisiacich postupov v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov, prípadne ak to platná legislatíva umožňuje prostredníctvom iného otvoreného, transparentného a nediskriminačného výberového konania tak, aby sa predišlo neoprávnenému poskytnutiu štátnej pomoci alebo minimálnej pomoci na tejto úrovni (uvedené platí aj pre financovanie aktivít a činností v rámci paušálnej sadzby);

Ak žiadateľ (ak je relevantné aj partner) uvedené pravidlá poruší a nezachová striktne charakter ostatných nákladov v rámci projektu, ktorý svojimi aktivitami nepredstavuje štátnu pomoc, nesie za svoje konanie plnú právnu zodpovednosť v súvislosti s porušením pravidiel týkajúcich sa štátnej pomoci.

Žiadateľ (ak je relevantné aj partner) zároveň berie na vedomie, že rovnaké právne následky nastanú aj v prípade, ak v rámci jeho projektu dôjde k poskytnutiu, tzv. nepriamej štátnej pomoci alebo k poskytnutiu inej formy výhody, ktorá na základe Zmluvy o fungovaní EÚ znamená porušenie pravidiel týkajúcich sa štátnej pomoci.

Žiadateľ (ak je relevantné aj partner) si je zároveň vedomý, že štátnou pomocou sa v tejto súvislosti rozumie každá pomoc v akejkoľvek forme, ktorú poskytuje na podnikanie alebo v súvislosti s ním Poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podniku, pričom však nezáleží na právnej forme žiadateľa (prijímateľa) alebo partnera a spôsobe jeho financovania.

1. Napríklad výkon auditu v súlade čl. 75 ods. 2, čl. 125 ods. 4 písm. c) nariadenia (EÚ) č. 1303/2013 v platnom znení. [↑](#footnote-ref-2)
2. Najmä zákon č. [343/2015 Z. z.](https://www.slov-lex.sk/pravne-predpisy/SK/ZZ/2015/343/) o verejnom obstarávaní a o zmene a doplnení niektorých zákonov v znení neskorších predpisov, zákon č. [431/2002 Z. z.](https://www.slov-lex.sk/pravne-predpisy/SK/ZZ/2002/431/) o účtovníctve v znení neskorších predpisov, zákon č. [523/2004 Z. z.](https://www.slov-lex.sk/pravne-predpisy/SK/ZZ/2004/523/) v znení neskorších predpisov. [↑](#footnote-ref-3)
3. Pojem „infraštruktúra“ predstavuje hmotný majetok trvalej povahy, ktorý spĺňa nasledovné podmienky:

   1. má nehnuteľný (nepohyblivý) charakter (je buď trvale spojený so zemou alebo s majetkom, ktorý je trvale spojený so zemou, v tomto prípade stráca svoju identitu prostredníctvom spojenia a stáva sa súčasťou nehnuteľného majetku s ktorým je spojený);
   2. za normálnych podmienok použitia (vrátane primeranej starostlivosti a údržby) má neobmedzenú dobu použitia;
   3. aj napriek používaniu si uchováva pôvodný tvar a vzhľad

   Nehmotný majetok (majetok nemateriálnej povahy) ako je napríklad softvér, IT systémy nespadá do definície infraštruktúry. Tento majetok je oprávnený na financovanie z ESF, nakoľko je vylúčený z definície neoprávnených výdavkov uvedených v čl. 13 ods. 4 nariadenia o ESF. [↑](#footnote-ref-4)